จับตา BIGC เด้งสนั่นรับข่าว“เสี่ยเจริญ”ซื้อหุ้นบ.ฝรั่งเศสแสนล้าน!
จับตาราคาหุ้น BIGC เด้งรับข่าว “เสี่ยเจริญ” ซื้อหุ้นบ.ฝรั่งเศสแสนล้าน BJC มีเอี่ยวรับผลดี
8 ก.พ. 2559

วอลล์ สตรีต เจอร์นัล รายงานว่า บริษัทกรุ๊ปคาสิโน บริษัทค้าปลีกของฝรั่งเศส ตกลงขายหุ้นของบริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC ให้กับ นายเจริญ สิริวัฒนภักดี ประธานกรรมการบริหาร กลุ่มทีซีซี กรุ๊ป ด้วยมูลค่าราว 1.24 แสนล้านบาท (3.46 พันล้านดอลลาร์สหรัฐ คำนวณตามอัตรา 1 ดอลลาร์ เท่ากับ 36 บาท) ทั้งนี้ บริษัทกรุ๊ปคาสิโนขายหุ้นดังกล่าวเพื่อเป็นการตัดลดหนี้ของบริษัท
ขณะที่นายเจริญ สิริวัฒนภักดี ประธานกรรมการบริหาร กลุ่มทีซีซี กรุ๊ป จะซื้อหุ้นกลุ่มคาซิโนที่ถืออยู่ 58.6% ในราคาหุ้นละ 252.88 บาท (หรือ 7.10 ดอลลาร์สหรัฐฯ) และทั้งสองฝ่ายจะประกาศความตกลงระหว่างกัน ก่อนตลาดหุ้นในเอเชียจะเปิดในวันพรุ่งนี้
 

กราฟประกอบข่าว: Aspen
 
ทั้งนี้ มีการคาดการกันว่าในระยะสั้นราคาหุ้น BIGC มีโอกาสปรับตัวขึ้นจากข่าวดังกล่าว เช่นเดียวกับก่อนหน้านี้เมื่อวันที่ 15 ม.ค. ที่ผ่านมา ราคาหุ้น BIGC ปรับตัวขึ้นกว่า 5% จากกระแสข่าวว่า CASINO มีแผนที่จะขายหุ้น BIGC ในประเทศไทยออกมาในราคาประมาณ 260-300 บาท/หุ้น ซึ่งคาดว่าผู้ถือหุ้นรายนี้จะถือหุ้นผ่านนอมินี นอกจากนี้ ยังมีข่าวว่า ทางกลุ่มจิราธิวัฒน์, กลุ่มเครือเจริญโภคภัณฑ์ (CP) และกลุ่มบมจ.เบอร์ลี่ ยุคเกอร์ (BJC) มีความสนใจที่จะเข้าซื้อหุ้น BIGC ต่อจาก CASINO ด้วย 
ขณะที่ราคาหุ้น BIGC ปิดตลาดวันศุกร์ที่ผ่านมา (5 ก.พ.) ที่ 227 บาท บวก 7 บาท หรือ 3.18% สูงสุดที่ 228 ต่ำสุดที่ 224 บาท มูลค่าซื้อขายที่ 278.89 ล้านบาท ยังห่างจากราคา 252.88 บาท ที่นายเจริญ สิริวัฒนภักดี จะซื้อหุ้นที่กลุ่มคาซิโนถืออยู่กว่า 58%
 
นอกจากนี้ ยังมีหุ้นอีกหนึ่งตัวในกลุ่มของ “เสี่ยเจริญ” คือบริษัท เบอร์ลี่ ยุคเกอร์ จำกัด (มหาชน) หรือ BJC ซึ่งทำธุรกิจเกี่ยวกับบรรจุภัณฑ์, ผลิตภัณฑ์ด้านอุปโภคบริโภค, ผลิตภัณฑ์ด้านเวชภัณฑ์ และอื่นๆ คาดว่าจะได้รับผลดีจากกรณีดังกล่าวเช่นกัน จากช่องทางการจัดจำหน่ายและกระจายสินค้าที่มากขึ้น ขณะที่ราคาหุ้น BJC ปิดตลาดวันศุกร์ที่ผ่านมา (5 ก.พ.) ที่ 33 บาท ไม่เปลี่ยนแปลง เป็นระดับสูงสุด ต่ำสุดที่ 32.50 บาท มูลค่าซื้อขายที่ 2.94 ล้านบาท